prof. JUDr. Mgr. **Andrea Olšovská** PhD. (\* 4. január 1978, Malacky) je slovenská právnička špecializujúca sa na pracovné právo. Pôsobí tiež ako vysokoškolská pedagogička. Od roku 2015 pôsobí ako dekanka Právnickej fakulty Trnavskej univerzity v Trnave. V súčasnosti je vo funkcii druhé funkčné obdobie. Je členkou viacerých právnických a publikačných organizácií, ako aj vedeckých rád právnických fakúlt na Slovensku. Pôsobí aj v advokátskej praxi. V roku 2020 neúspešne kandidovala na sudkyňu Ústavného súdu Slovenskej republiky.

Životopis
---------

Narodila sa v roku 1978 v Malackách. V rokoch 1996 až 2001 študovala zároveň na dvoch fakultách odbory právo (Právnická fakulta Univerzity Komenského) a katolícka teológia (Rímskokatolícka cyrilometodská bohoslovecká fakulta Univerzity Komenského). Od roku 2001 pôsobí na Trnavskej univerzite v Trnave a zároveň pôsobí v advokátskej praxi. V roku 2002 úspešne prešla rigoróznou skúškou a obhajobou rigoróznej práce na Právnickej fakulte Trnavskej univerzity v Trnave. Ďalej sa venovala pracovnému právu, pričom v roku 2007 získala titul PhD. v danom odbore na Trnavskej univerzite. V roku 2011 získala titul docent v odbore pracovné právo. Od roku 2014 je členkou Asociácie pracovného práva (Labour Law Association), kde zároveň pôsobí ako predsedníčka. Od roku 2016 pôsobí ako členka Komisie pre rekodifikáciu súkromného práva, od roku 2017 ako členka pracovnej skupiny pre súkromné právo SAK a ako Súdnou radou zvolená členka Disciplinárneho senátu. V roku 2018 iniciovala inauguračné konanie, inauguračnú prednášku niesla na tému *Pracovné právo a nové technológie*. V roku 2019 bola prezidentom Andrejom Kiskom vymenovaná za profesorku v odbore pracovné právo.

Od roku 2001 pôsobí aj ako pedagogička. Okrem plneniu úlohy dekanky Právnickej fakulty (v súčasnosti druhé funkčné obdobie do novembra 2023) sa venuje lektorskej a prednášateľskej činnosti. Publikuje taktiež odborné a vedecké práce zamerané na pracovnoprávnu problematiku. Celkovo publikovala vyše 200 prác, z toho 25 monografií a viac ako 100 príspevkov v zborníkoch a časopisoch (stav k júlu 2020). Bola členkou niekoľkých riešiteľských kolektívov výskumných úloh pre Európsku komisiu či Ministerstvo práce, sociálnych vecí a rodiny SR.

V roku 2020 bola Annou Zemanovou a Janou Žitňanskou navrhnutá za kandidátku na sudkyňu Ústavného súdu Slovenskej republiky. O post sudkyne sa uchádzala ako jediná žena, za kandidátov boli nakoniec parlamentom vybratí iní dvaja uchádzači. Sudcom ústavného súdu sa nakoniec stal Robert Šorl, ktorého za kandidáta ako dekanka právnickej fakulty navrhla práve Olšovská.

Referencie
----------

1. 1 2 3 4 5   *Návrh na voľbu kandidáta na sudu Ústavného súdu Slovenskej republiky* [online]. Bratislava: júl 2020, [cit. 2020-11-07]. Dostupné online.
2. ↑   *Prezident Andrej Kiska dnes vymenoval dvoch profesorov v odbore právo* [online]. www.najpravo.sk, [cit. 2020-11-07]. Dostupné online.
3. ↑   *Prezident vymenoval 25 profesorov: Apelujte na lepšie školstvo* [online]. Prezident Slovenskej republiky, [cit. 2020-11-07]. Dostupné online.
4. 1 2   *Andrea Olšovská: Prekážky v práci predstavujú prerušenie plnenia štandardných povinností zo strany zamestnávateľa a zamestnanca, ich posudzovanie musíme preto realizovať veľmi citlivo* [online]. Wolters Kluwer SR, [cit. 2020-11-07]. Dostupné online.
5. ↑   *Poslanci zvolili kandidátov na ústavného sudcu* [online]. Pravda.sk, 2020-09-17, [cit. 2020-11-07]. Dostupné online.
6. ↑   *Novým ústavným sudcom sa stal Robert Šorl* [online]. Denník N, 2020-09-30, [cit. 2020-11-07]. Dostupné online.
7. ↑   *Voľba ústavných sudcov* [online]. Denník N, 2020-09-10, [cit. 2020-11-07]. Dostupné online.